runetrust/blame-folketinget-dk huggingface dataset:
Knud Kristensen (KF), 2009-04-15:
Jeg bliver bekymret over at høre, at hr. Bjarne Laustsen egentlig mener, at han ved, hvad jeg mener.
Men jeg har udtrykt, at det er meget fint, at justitsministeren med den arbejdsgruppe undersøger, om der er nogle forhold, der kan forbedres, og om der er nogle ting, der kan gøres bedre.
Jeg understregede i min ordførertale, at det er en god idé, at man også har det producerende erhverv og organisationen for kalkunfarmere med inde over.
For alle er jo interesserede i, at vi har de bedst mulige forhold for såvel kalkuner som alle andre dyrearter, som jeg netop også sagde i min ordførertale.
Så hr. Bjarne Laustsen har måske ikke helt vidst, hvad jeg har ment.
Men det kan hr. Bjarne Laustsen jo stille et yderligere spørgsmål om.
B 102 er jo et meget impulsivt fremsat forslag, der overhaler den undersøgelse, som jeg hørte justitsministeren har igangsat for netop at finde ud af, hvordan vi i fremtiden løser opgaven rigtigst med at transportere slagtesøer.
Transportmulighederne i de lastvognstog, der er indrettet hertil, lever faktisk fuldt og helt op til de staldsystemer, som vi kender.
Når man transporterer grise i en bil - det er noget helt andet, når man transporterer køer og heste osv. - vil de lægge sig ned under transporten.
Det er der jo bevis for.
Der er vand, og der er køling; der er alle de ting, som netop gør, at der er mulighed for, at man kan transportere de her udsættersøer.
Der blev, som fru Marlene Harpsøe sagde, et flertal for, at der var en maks. grænse på 8 timer.
Det er fair nok.
Det er tværtimod en meget dårlig og uigennemtænkt idé.
Når vi så kommer til diskussionen om samlestaldene, hvor søerne skal have en pause, inden de bliver kørt videre, vil jeg sige, at jeg heller ikke tror, at enkeltbåssystemet er en vej frem.
Der tror jeg mere på at dæmpe lyset.
Det vil være spændende at se den undersøgelse, som justitsministeren har lanceret, for der vil man se på det at dæmpe lysindføringen i de samlestalde.
Jeg er af den helt klare opfattelse, at landmændene, altså producenterne, som har de her slagtesøer, også har fokus på et højt dyrevelfærd.
Og jeg har lige så stor tillid til, at transportørerne netop drager omsorg for dyrene og har indrettet deres biler, sådan at transporten foregår på en ordentlig og forsvarlig vis.
Det er ganske enkelt en opgave, som de pågældende, både producenten og transportøren, skal leve op til.
Så derfor kan Det Konservative Folkeparti ikke støtte beslutningsforslaget.
Karsten Lauritzen (V), 2009-04-15:
Tak for det.
Som ministeren lige har gjort rede for i sin tale, omhandler det her beslutningsforslag, B 118, forslag til en række ændringer af lovgivningen, sådan at der for hold af kalkuner stilles krav til belægningstæthed, lysprogram, strøelse, beskaffenhed osv.
Som ministeren også sagde, mener regeringen, at det er vigtigt at få det undersøgt, når der fastsættes mere specifikke regler for kalkuner.
Derfor har man så taget initiativ til at genoptage møderækken i gruppen om slagtefjerkræ, som nu også skal se på hold af kalkuner.
I Venstre er vi - det kommer måske ikke som en overraskelse for forslagsstillerne - enige med regeringen i, at det er vigtigt at få undersøgt, om der skal gælde mere detaljerede regler, og vi er også utrolig glade for, at arbejdsgruppen har genoptaget sit arbejde og nu specifikt ser på kalkuners velfærd.
Jeg vil sige, at det i Venstre generelt er vores opfattelse, at dyrevelfærden for kalkuner lever op til en fornuftig standard, da de jo i forvejen er beskyttet af de generelle betingelser, der er i dyreværnsloven, og vi jo ikke ser en eksplosion i sager om dyremishandling i forbindelse med hold af kalkuner.
I Venstre mener vi, at det siger sig selv, at det eneste rigtige at gøre - og det vil vi gerne gøre - på nuværende tidspunkt er at afvente arbejdsgruppens anbefalinger, før vi vælger at se på, om vi skal gennemføre ny lovgivning.
Derfor kan vi ikke støtte det her beslutningsforslag.
Brian Mikkelsen (KF), 2009-04-15:
Jeg vil vælge at se det fra den positive side, altså at nu er der fremdrift.
Og årsagen til, at man igen tager fat på arbejdet, som jo ikke er en nyetablering af et udvalg, men en genoptagelse af det arbejde, der er i udvalget, er jo bl.a. selvfølgelig de spørgsmål, der er kommet fra hr. Per Clausen, og den artikel, der var i tidsskriftet, men i det hele taget også en erkendelse af, at vi skal have set på, om reglerne er ajourført.
Knud Kristensen (KF), 2009-04-15:
Nu kan det jo kun være meget betænkeligt, når hr. Per Clausen er enig med hr. Knud Kristensen i en udtalelse, for så er det jo sikkert, at tingene er vendt rundt, og det er jo det, som hr. Per Clausen netop gør i den her sammenhæng.
Det, som jeg siger, er, at når soen ligger i sin stald med sine smågrise og giver die, er der ro på, og så er det afslappet.
Det er videnskabeligt bevist, at så er der virkelig ro på.
Hvis nu vi skulle transportere dem på den måde, det er foreslået her, hvor der skulle være nogle bokse, som de skulle sættes ind i under en transport, eller en samlestald i et nyt område, ville det gøre, at soen ikke ville være i den samme balance.
Den ville ikke være i de samme omgivelser.
Man kan jo sætte overvågningskameraer på, og så kan man se, at der er ordnede forhold.
Nu lyser lampen rødt igen.
Jamen jeg vil jo helst ikke være på kant med formanden.
Man kan så lave nogle pauser på køreturen på måske 5 eller 10 minutter, indtil søerne har fået vand, og så kan man køre igen.
Jeg synes, at vi skal inddrage erhvervet i det, for der har man gode erfaringer med og viden om det.
Per Clausen (EL), 2009-04-15:
Jeg må jo så forstå hr. Knud Kristensen sådan, at han står for det måske lidt nye synspunkt, at bare man sørger for, at der er mange søer i lastbilen, er transporten fuldstændig uproblematisk, hvorimod den er stærkt problematisk, hvis de er opdelt.
Jeg vil bare sige til hr. Knud Kristensen, at her er han da i hvert fald uenig med Fødevarestyrelsen, for Fødevarestyrelsen har jo insisteret på, at der er videnskabeligt belæg for at sige, at transporter ud over 8 timer er søer ikke egnede til.
Men på det her område har Det Konservative Folkeparti og hr. Knud Kristensen altså ikke nogen grund, synes de selv, til at lytte til sagkundskaben.
Knud Kristensen (KF), 2009-04-15:
Det er helt givet, at jeg lytter meget til sagkundskaben.
Men jeg lytter også meget til dem, som har den faglige indsigt og deres daglige arbejde netop på det område.
Jeg synes, at det er to meget vigtige ting, vi kombinerer, når nu vi træffer så drastige beslutninger som det med at skulle indrette lastvognstogene og samlestaldene.
For Folketinget som sådan
må det jo handle om, at den bedst mulige løsning er den, der netop slår igennem af hensyn til den dyrevelfærd, som vi er enige om i Folketinget.
Der er bare vidt forskellige indfaldsvinkler hertil.
Men jeg må sige, at det bliver spændende at modtage den redegørelse, som justitsministeren kommer med efter sin undersøgelse, og så tager vi debatten derfra.
Bente Dahl (RV), 2009-04-15:
Det synes at være dokumenteret, at slagtesøer har det temmelig hårdt under transport og i samlestalde, så veldokumenteret, at der er regler for, at de ikke må transporteres mere end 8 timer ad gangen.
Det er derfor på sin plads, at vi arbejder for at få forbedret forholdene for disse dyr.
Vi må og skal behandle både dyr og mennesker ordentligt.
Beslutningsforslaget går ud på at pålægge regeringen at undersøge muligheden for og konsekvensen af at lave nationale regler, der sikrer, at slagtesøer under transporter, der er længere end 50 km, får en ordentlig velfærd.
Men det enkleste ville dog være, hvis landbruget ville benytte det nærmeste slagteri.
Jeg har selvfølgelig også snakket med svineproducenter, der siger, at de ikke har råd til at bruge det nærmeste slagteri.
Der er altså forskellige forhold, der gør sig gældende.
Tænk, at det er billigere at transportere dyr i hundredvis af kilometer end til det nærmeste slagteri.
Det er altså ikke logisk i sin substans.
Problemet, vi skal have løst her og nu, er i EU.
Det er der, vi skal sætte ind med forhandlinger og få lavet regler, som gælder for alle EU-landene, sådan at dyrene ikke skal sendes ud på lange køreture for at blive slagtet.
Det her beslutningsforslag, som vi er medforslagsstillere på, pålægger regeringen den allerblideste form for påbud, nemlig at undersøge muligheden.
Det er en gåde, at regeringen ikke synes, at det en god idé.
Det Radikale Venstres synes, at det er en god idé, og vi er for forslaget.
Det er sådan, at Danmark som medlem af EU er med i en række aftaler.
I Det Radikale Venstre mener vi, at man skal tage aftaler alvorligt.
Når man laver aftaler - det kan være to mennesker imellem, to lande imellem eller, som i det her tilfælde, en række lande imellem - så skal de tages alvorligt, helt seriøst, selvfølgelig skal de det.
Vi skal opfylde de aftaler, vi har indgået; det er helt frivillige aftaler, det er jo ikke noget, vi er blevet tvunget til.
Danmark har frivilligt indgået aftaler med andre EU-lande, de skal overholdes.
Der er ikke tale om, at vi er slaver af nogle EU-regler.
Vi overholder sobert de aftaler, som vi har indgået.
Det er også derfor, jeg siger, at det er i EU, vi skal forhandle om nye regler, for vi skal lave nye aftaler, og dem skal vi selvfølgelig lave i EU.
Marlene Harpsøe (DF), 2009-04-15:
Jeg synes, det var en lidt mærkværdig besvarelse.
Fru Bente Dahl fra Det Radikale Venstre siger jo også, at der er plads til forbedringer i EU, men der er åbenbart ikke plads til dyrevelfærdsmæssige forbedringer, når man ikke vil lægge sig ud med EU, og når man bare siger, at EU får lov til at bestemme, selv om det godt kan være, at det kommer til at gå ud over vores dyrevelfærd, for det er man sådan set ligeglad med.
Hvad er man egentlig bange for i Det Radikale Venstre?
Det virker, som om det ikke er andet end et slag i luften, når Det Radikale Venstre i dag er medforslagsstillere på dette beslutningsforslag.
For det her forslag vil jo, hvis det bliver til virkelighed og regeringen så afviser, at det kan have noget på sig, fordi man ikke kan indføre de her ting på grund af EU-reglerne, så netop være et slag i luften, for jeg tror ikke på, at man fra Det Radikale Venstres side så vil gøre noget, for man er jo EU-underdanig.
Bente Dahl (RV), 2009-04-15:
Ja, hvis man er underdanig, når man har indgået en aftale med nogen, så kan Dansk Folkeparti jo kalde det sådan.
Det er ikke sådan, vi ser på det i Radikale Venstre; vi ser sådan på det, at når man har lavet aftaler, holder man dem, selvfølgelig gør man det, et ord er et ord.
Vi lægger os ikke ud med EU, vi laver aftalerne om i EU, og det er noget helt andet.
Vi er ikke bange for EU, vi laver aftalerne om i EU, hvis det er det, vi vil.
Og det er det, vi skal arbejde for.
Med hensyn til dyrevelfærdsreglerne sagde jeg i min ordførertale, at der er plads til forbedringer i EU-reglerne, ja, det er der, og derfor går vi ind for at prøve at forbedre dem.
Det kan man jo gøre som aftalepartner; det kan man ikke, hvis man ikke er aftalepartner.
Det er en fordel at være aftalepartner, for så har man et ord at skulle have sagt.
Marlene Harpsøe (DF), 2009-04-15:
Jeg hørte tidligere fru Bente Dahl fra Det Radikale Venstre redegøre for, at det bedste ville være, at man havde en så kort transporttid som muligt, og at transport til det nærmeste slagteri faktisk ville være det bedste.
Men så er det, jeg bliver tvivl om, hvad der egentlig er Det Radikale Venstres holdning.
Mener man, at vi skal gøre os til slaver af EU-reglerne, følge dem i alt, uanset om det går ud over dyrene eller ej, eller mener man, at vi skal gøre noget ud af det, som man rent faktisk mener, altså at dyrene, svinene, søerne i det her tilfælde, skal transporteres til det nærmeste slagteri?
Hvad mener man egentlig?
Knud Kristensen (KF), 2009-04-15:
Jeg skal ikke kunne vurdere, hvordan kapaciteten er, efter at der er blevet nedlagt nogle slagterier, men jeg er da klar over, at vi har en stor kapacitet til netop at slagte svin i Danmark, og det er da selvfølgelig dejligt, hvis det er sådan, at det viser sig, at vi kan udnytte slagterierne, i den udstrækning der er behov for det.
Jo flere slagtninger vi kan udføre herhjemme, jo bedre er det selvfølgelig.
Men hensyn til at vi skulle til at pålægge den enkelte landmand, at man netop kun må anvende det nærmest beliggende slagteri, vil jeg sige, at det ikke vil være noget, som jeg vil gå ud og pålægge den enkelte landmand.
Derfor er jeg da glad for, at vi har den regering, som vi har, og som hr. Bjarne Laustsen er meget, meget irriteret over.
Han nævnte i sit spørgsmål til en ordfører her i dag noget om, hvordan man kan have magten i Danmark, og at man kan have den, fordi man har Dansk Folkeparti med.
Ja, heldigvis for det, for skulle vi til at indføre nogle systemer i Danmark, hvor vi skulle pålægge både landmand A, B og C, at nu skal man bruge det og det foderstof og det og det slagteri?
Nej, jeg synes, at vi skal gøre det her ordentligt, at vi skal gøre det godt, og at vi skal gøre det i samarbejde med landbruget, at vi skal gøre det i samarbejde med de producerende og transporterende erhverv.
Kristen Touborg (SF), 2009-04-15:
Ordføreren synes, at vi burde have afventet resultatet af den undersøgelse, som er annonceret, før vi fremsatte vores beslutningsforslag.
Nu er det ene jo ikke nødvendigvis afhængigt af det andet, for det, at vi tager en førstebehandling af et beslutningsforslag, betyder jo ikke, at det er færdigbehandlet.
Så når nu resultatet af undersøgelsen kommer, og det skal jo komme i denne måned, kan jeg forstå, er der sådan set en fin lejlighed til både at lade beslutningsforslaget og undersøgelsesresultatet indgå.
Og så er det aldrig nogen skade til - jeg vil godt høre, om ikke ordføreren er enig i det - at der ligger noget pres på regeringen fra Folketinget, for det kan betyde, at man kommer lidt bedre fremad.
Men jeg vil også godt lige spørge - nej, det vil jeg ikke, kan jeg se, for den røde lampe lyser, så det venter jeg med til næste gang.
Knud Kristensen (KF), 2009-04-15:
Hr. Kristen Touborg kan selvfølgelig altid fremføre, at det er godt, der bliver lagt noget pres på.
Jeg synes så blot, at det pres, man lægger på regeringen, burde være noget mere koncist, noget mere gennemarbejdet.
Det her er kun et spørgsmål om, at man påfører såvel producenten som transportøren større omkostninger, og at hele processen omkring udsættersøer bliver mere omkostningsfuld.
Det kan jo ikke være oppositionens idé, at vi ligesom skal udfase den her form for produktion.
Jeg synes, at vi skal arbejde frem imod en dyrevelfærd, som er acceptabel og den bedst mulige, vi kan frembringe i Danmark.
Og så skal vi jo altid kunne konkurrere med vores nabolande.
Kristen Touborg (SF), 2009-04-15:
Jeg vil godt spørge ordføreren, om han er enig med ministeren i, at der både kan være det problem med, at søerne ikke kan hvile i de her enkeltbokse - det siger ministeren at der er tvivl om - og så det, vi har fremført om, at søerne faktisk ligger i farebokse i en 5-6 uger.
Jeg vil godt have ordførerens udsagn om det dilemma, der er i det.
Man kan vel ikke mene begge dele på samme tid, eller hvad?
Knud Kristensen (KF), 2009-04-15:
Jeg er så glad for at få netop det spørgsmål, som hr. Kristen Touborg stiller her, for det er jo en ganske anden situation, når en so ligger i sin bås, i sin farebøjle og giver die og er der sammen med familien kunne jeg næsten have sagt.
Det er en helt anden situation, end når man flytter den pågældende so ud i et lastvognstog eller en samlestald, uanset om det er i løsstald eller der er nogle bokssystemer.
Det er nogle helt andre forhold, og det gør, at der ikke er den fornødne ro omkring den enkelte so.
Men den enkelte so er hjemme i sin stald, hvor smågrisene er omkring den.
Så vil jeg også gerne sige, at med de moderne staldsystemer, der er udviklet i dag, er der mange produktioner, der har søerne samlet i nogle større folde, hvor de går i løbeafdelinger.
Så søer kan godt gå sammen, men det er bunden, og det er selve miljøet i stalden, det handler om.
Bjarne Laustsen (S), 2009-04-15:
Jeg synes, at hr. Knud Kristensen lød som en turistvognmand: Kom om bord her, der er frisk vand, aircondition og det hele; det er bedre at køre langt med søerne end kort.
Det var sådan set det, jeg udledte hr. af Knud Kristensens tale.
Jeg ved jo, at hr. Knud Kristensen tit er på kant med sit parti, og det er også blevet bemærket, at det ofte er sådan, at han er lidt i uoverensstemmelse med det.
Jeg synes jo, at den tidligere justitsminister, fru Lene Espersen, havde gode intentioner med det her og klare holdninger til det.
Derfor er det jo interessant, at vi nu står med en konservativ ordfører, der mener, at det er godt, at de kan blive transporteret rigtig langt.
Det er da i hvert fald et andet synspunkt.
Jeg er også meget interesseret i det der med, om hr. Knud Kristensen ikke mener, at dyrene kan finde hvile, hvis de er på et lad, hvor der er enkeltbåsopstaldning?
Knud Kristensen (KF), 2009-04-15:
Det er muligt, at hr. Bjarne Laustsen har forstået det sådan, at jeg siger, at det er bedre, at de kører langt end kort.
Men det er selvfølgelig op til hr. Bjarne Laustsen at forstå, hvad der bliver sagt.
Jeg kan forklare det, jeg siger, og jeg siger bare, at den komfort, vi har i lastvognstogene i dag, er den bedste komfort, der findes i verden, når man transporterer dyr.
Så har jeg ikke sagt, at det er bedre at køre dem langt end kort.
Med hensyn til at jeg skulle være på kant med mit parti, vil jeg sige, at det er en helt ny oplysning, men jeg siger tak for den.
I mit parti er der højt til loftet.
Med hensyn til at den tidligere justitsminister har sagt, at søerne skal slagtes på det nærmeste slagteri, vil jeg sige, at jeg synes, at det er meget passende, at det da er fint, og at det da er en god holdning at have.
Men det er sådan, at forskellige slagterier jo tilbyder forskellige muligheder.
Man er medlem af forskellige slagterier, og nogle slagterier bliver nedlagt, så det nærmeste slagteri kan være rigtigt for den enkelte, og det transporterer måske grisene 300 km eller 350 km.
Bjarne Laustsen (S), 2009-04-15:
Nu kom der en meget lang opremsning af alle mulige problemsæt - andelshaveri, og hvad ved jeg - der er barrierer for det her.
Jeg forstod det sådan, at hr. Knud Kristensen sagde: Vi har en rigtig god komfort på vores lastbiler i dag, så derfor er der ingen problemer i at køre dem rigtig langt.
Derimod sagde den tidligere justitsminister, og da havde vi jo den samme komfort, at de skal slagtes på nærmeste slagteri.
Det er da en holdningsændring, jeg registrerer hos De Konservative.
Jeg synes, at det er væsentligt at have en holdning til, hvor grisene skal slagtes henne.
Karsten Lauritzen (V), 2009-04-15:
Jeg takker hr. Kristen Touborg for det svar.
Jeg er da glad for, at SF respekterer, at når vi laver danske særregler, så skal det være inden for EU-retten.
Det er også det eneste ansvarlige, hvis man ellers er et EU-venligt parti, og det er SF jo blevet for nylig, måske fordi man godt kunne tænke sig at bevæge sig i den retning, hvor man får større indflydelse på dansk politik.
Det, jeg ikke hørte hr. Kristen Touborg nævne, og som jeg godt lige vil have ham til at tage stilling til, er spørgsmålet om, hvordan SF opfatter svineproduktion i Danmark.
Er svineproduktionen ikke et fuldstændig legitimt erhverv, eller ønsker hr. Kristen Touborg det, som hr. Knud Kristensen mente at kunne læse af det, hr. Kristen Touborg sagde, nemlig at man ikke skulle have lov til at have svineproduktion i Danmark?
Det vil jeg godt høre hr. Kristen Touborgs bemærkninger til.
Kristen Touborg (SF), 2009-04-15:
Jeg tror ikke, ordføreren har hørt, at jeg har sagt noget om, at vi ikke skulle have svineproduktion i Danmark.
Men jeg har den opfattelse, at det er os lovgivere, der må sørge for rammerne for produktion også af svin.
Derfor er det os, der må sikre, at dyrene har det ordentligt - det kan man ikke gøre ved frivillige aftaler.
Så det er vores opgave at sikre det.
Med hensyn til EU-bestemmelserne og aftalerne vil jeg gerne tilføje, at jeg tidligere har sagt og gerne vil gentage, at når det er hundrede procent soleklart, så går vi ikke imod en sådan beslutning, men gråzonerne går vi gerne ud og udfordrer, også fordi Justitsministeriet har en tilbøjelighed til at gå med både livrem og seler, og det er ikke altid nødvendigt for at holde bukserne oppe.
Til det sidste først: Jeg tror, at hr. Karsten Lauritzen, hvis han havde hørt efter, også havde hørt, at jeg sagde, at vi ikke gik ind for, at det skulle være så lovligt som muligt.
Man kunne modsvarende sige, at det er, fordi vi går ind for, at det skal være lovligt.
Så vil jeg gerne sige til det første spørgsmål, at mine udtalelser i forbindelse med dyrplageri og den voldsomme påvirkning af disse dyr ikke er gået så meget på transporten som på det med samlestaldene.
Det vil jeg gerne lige have gjort klart: Det er ved aflæsning i samlestaldene, at det helt store problem opstår.
Transporten er jo nødvendig, for at man kan få dyrene fra svineproducenten til slagteriet, og der er det så, jeg siger, at det så jeg meget gerne var nærmeste slagteri.
Men det skal ikke være så lovligt som muligt.
Det skal være lovligt.
Per Clausen (EL), 2009-04-15:
Jeg skal selvfølgelig takke for justitsministerens sådan i hovedsagen positive modtagelse, men jeg vil bare i forbindelse med tidsplanen stille justitsministeren et enkelt spørgsmål.
Er det ikke rigtigt, at det af regeringens handlingsplan for bedre dyrevelfærd »Dyrs velfærd vores ansvar« fra april 2002 - fra april 2002 - fremgik, at man skulle nedsætte en arbejdsgruppe, der skulle udføre præcis det arbejde, som nu går i gang?
Og jeg vil også spørge justitsministeren, om han ikke på baggrund af det mener, at det vil være fornuftigt, hvis Folketinget ligesom giver en tidsmæssig ramme for arbejdet i Justitsministeriet?
Brian Mikkelsen (KF), 2009-04-15:
Arbejdet har jo været i gang, men det har så været sat på pause af mange forskellige årsager, og man genoptog så i oktober sidste år arbejdet.
Der har været afholdt to møder, hvor man jo bl.a. har været ude at besigtige en kalkunfarm.
Og jeg er tryg ved, at man nok skal blive færdig på en hurtig måde, men det skal også være forsvarligt, forstået på den måde, at det jo ikke er følelser, der skal afgøre, hvordan vi transporterer kalkuner, det skal være facts, det skal være kalkunernes velfærd, som er afgørende, samtidig med at man selvfølgelig også skal kunne transportere dem i fremtiden.
Per Clausen (EL), 2009-04-15:
Jeg kan forsikre justitsministeren om, at når Enhedslisten fremsætter et beslutningsforslag, som vil føre til, at reglerne bliver tilsvarende dem, man har for slagtekyllinger i dag, er det ikke udtryk for, at Enhedslisten har ladet følelserne løbe af med sig, for så ville vi have stillet langt skrappere krav.
Så det tror jeg man kan være helt sikker på.
Så vil jeg bare sige til justitsministeren, at når jeg er en lille smule bekymret for hastigheden i Justitsministeriet, er det, fordi det alligevel virker en lille smule bemærkelsesværdigt, at justitsministeren sætter gang i det her udvalgsarbejde igen den 31. oktober 2008.
Jeg skal ikke på nogen måde antyde, at det skulle have noget at gøre med, at det sker, umiddelbart efter at jeg har stillet nogle spørgsmål, for det er slet ikke sikkert, men det sker i hvert fald cirka en måned efter, at Dyrlægeforeningen har bragt den artikel, som ministeren også refererede til.
Vil justitsministeren ikke erkende, at noget tyder på, at den her sag måske ikke sådan har den helt store fremdrift i Justitsministeriet helt af sig selv?
Karsten Lauritzen (V), 2009-04-15:
Nu kan jeg så forstå på SF's ordfører, at man, hvis man kunne, gerne ville gøre det umuligt at transportere udsættersøer.
Det virker, også med hr. Kristen Touborgs udtryk om dyreplageri, som om SF i det hele taget ikke synes, at svineproduktion i Danmark er et legitimt erhverv, og jeg kunne forstå lidt på hr. Kristen Touborg, at det, SF måske kunne tænke sig, var, at man fuldstændig umuliggjorde svineproduktioner.
Jeg ved ikke, om hr. Kristen Touborg har overvejet de økonomiske og arbejdspladsmæssige konsekvenser af det.
Det andet, jeg vil spørge hr. Kristen Touborg om, er vedrørende den meningsudveksling, der var mellem hr. Kristen Touborg og fru Marlene Harpsøe før, om EU.
Der hørte jeg ikke hr. Kristen Touborg sige, at det, når vi laver noget, skal være inden for EU-retten.